DGB/139741/10.04.2024

**DIRECȚIA GENERALĂ BIODIVERSITATE**

**APROB**

**Dan-Ștefan CHIRU**

**Secretar de stat**

**REFERAT DE APROBARE**

**a ordinului pentru aprobarea Planului de management al Parcului Național Retezat, incluzând rezervațiile Gemenele, Peștera Zeicului, împreună cu siturile Natura 2000 suprapuse parțial – ROSCI0217 Retezat și ROSPA0084 Munții Retezat**

Planul de management al Parcului Național Retezat a fost elaborat de către Administrația Parcului Național Retezat, în calitate de administrator al parcului conform Contractului de administrare nr. 1880/DCP/09.03.2016 încheiat cu Ministerul Mediului, Apelor și Pădurilor și al Actului adițional nr.1 încheiat cu Agenția Națională pentru Arii Naturale Protejate, în cadrul proiectului ”*Întărirea capacității pentru managementul adaptativ al capitalului natural din ariile protejate Parcul Național Retezat, incluzând rezervațiile 2.494 Gemenele, 2.496 Peștera Zeicului, împreună cu siturile Natura 2000 suprapuse parțial - ROSCI0217 Retezat și ROSPA0084 Munții Retezat*”, cod SMIS 116950. Proiectul a fost finanţat în cadrul Axei Prioritare 4 a POIM 2014-2020 – Creșterea gradului de protecție și conservare a biodiversității prin măsuri de management adecvate și refacerea ecosistemelor degradate.

Planul de management a fost avizat de către Consiliul Științific al Parcului Național Retezat prin Hotărârea nr. 2.08.09.2021, conform prevederilor art. 21 alin. (1) din Ordonanța de urgență a Guvernului nr. 57/2007 aprobată cu modificări și completări prin Legea nr. 49/2011, cu modificările și completările ulterioare. De asemenea, Planul de management a fost avizat de către Consiliului Consultativ de Administrare al Parcului Național Retezat conform Hotărârii nr. 2215/10.2022.

Conform prevederilor Hotărârii de Guvern nr. 1076/2004 privind stabilirea procedurii de realizare a evaluării de mediu pentru planuri şi programe, planul de management a parcurs evaluarea strategică de mediu în urma căreia a fost emisă de către Agenția pentru Protecția Mediului Hunedoara - Decizia etapei de încadrare nr. 83/13.10.2021, decizie reconfirmată prin adresa Agenției pentru Protecția Mediului Hunedoara nr. 3135/02.04.2024.

În conformitate cu prevederile Legii nr. 52/2003 privind transparența decizională în administrația publică, republicată, proiectul de ordin privind aprobarea planului de management și anexa acestuia vor fi supuse consultării publice pe site-ul MMAP.

Parcul Național Retezat a fost constituit ca arie protejată de interes național prin *Decretul Consiliului de Miniștii nr. 593/22.03.1935* și reconfirmat prin *Ordinul ministrului apelor, pădurilor și mediului înconjurător nr. 7/1990* și *Legea nr. 5/2000 privind aprobarea Planului de amenajare a teritoriului național - Secțiunea a III-a - zone protejate, cu modificările și completările ulterioare*.

Parcul Național Retezat se suprapune parțial cu siturile Natura 2000 ROSCI0217 Retezat și ROSPA0084 Munții Retezat. Situl de importanță comunitară ROSCI0217 Retezat a fost declarat prin *Ordinul ministrului mediului și dezvoltării durabile nr. 1964/2007 privind instituirea regimului de arie naturală protejată a siturilor de importanță comunitară, ca parte integrantă a rețelei ecologice europene Natura 2000 în România*. Aria de protecție specială avifaunistică ROSPA0084 Munții Retezat a fost declarată prin *Hotărârea Guvernului nr. 1284/2007 privind declararea ariilor de protecție specială avifaunistică, ca parte integrantă a rețelei ecologice Natura 2000 în România*.

Pe teritoriul Parcului Național Retezat se găsesc și următoarele arii naturale protejate de interes național:

* Gemenele;
* Peștera Zeicului.

Suprafața Parcului Național Retezat a fost declarară ca rezervație a biosferei în anul 1979, acest statut fiind retras de către Programul UNESCO Om și Biosferă în anul 2021, cu recomandarea de a face demersurile necesare de redifinire a acesteia, conform noilor cerințe ale UNESCO.

Scopul principal al planului este acela de a reglementa modul în care se realizează managementul ariei naturale protejate pentru conservarea și protejarea diversității capitalului natural, peisagistic și cultural existent, în interesul publicului general și în beneficiul comunităților locale, prin menținerea interacțiunii armonioase a omului cu natura, promovarea păstrării folosințelor tradiționale ale terenurilor, încurajarea şi consolidarea activităților, practicilor şi culturii tradiționale ale populației locale, oferirea publicului de posibilități de recreere şi turism şi încurajarea activităților științifice şi educaționale. De asemenea, prin planul de management se stabilește zonarea internă a parcului.

Planul de management al Parcului Național Retezat, incluzând rezervațiile Gemenele, Peștera Zeicului, împreună cu siturile Natura 2000 suprapuse parțial – ROSCI0217 Retezat și ROSPA0084 Munții Retezat a fost transmis inițial de către Administrația Parcului Național Retezat către Ministerul Mediului, Apelor și Pădurilor prin adresa nr. R/30891/09.10.2023.

În urma analizei planului de management la nivelul Ministerul Mediului, Apelor și Pădurilor, au fost formulate o serie de observații, comunicate administrației parcului și Agenției Naționale pentru Arii Naturale Protejate prin adresele nr. 30891/09.10.2023, 33788/16.11.2023, 13.12.2023 și DGB/122473/28.12.2023, iar în data de 15.02.2024 a fost organizată o întrunire tehnică de lcuru pentru calarificarea acestor observații. Versiunea finală a planului de management, cu integrarea observațiilor formulate de către Ministerul Mediului, Apelor și Pădurilor, a fost transmisă de către Agenția Națională pentru Arii Naturale Protejate prin adresa nr. 892/04.03.2024.

Planul de management a fost realizat conform prevederilor art. 21 alin. (1) din *Ordonanța de urgență a Guvernului nr. 57/2007 aprobată cu modificări și completări prin Legea nr. 49/2011, cu modificările şi completările ulterioare*, care menționează că ”(*1) Planurile de management şi regulamentele ariilor naturale protejate care au structuri de administrare special constituite se elaborează de către administratorii acestora, prin consultarea consiliilor consultative de administrare, se avizează de către consiliile ştiinţifice şi se aprobă prin ordin al conducătorului autorităţii publice centrale pentru protecţia mediului, apelor şi pădurilor, emis în baza avizelor autorităţilor publice centrale din domeniul culturii, dezvoltării regionale şi administraţiei publice şi al agriculturii şi dezvoltării rurale. În cazul în care nu există administratori sau în situaţia în care planurile de management sunt elaborate în cadrul unor proiecte cu finanţare naţională/europeană, acestea pot fi elaborate şi de către alte entităţi, urmând să fie însuşite de către administratori în procesul elaborării şi, respectiv, al aprobării acestora*”.

Având în vedere cele menționate, vă rugăm să fiți de acord cu avizarea proiectului de Ordin pentru aprobarea Planului de management al Parcului Național Retezat, incluzând rezervațiile Gemenele, Peștera Zeicului, împreună cu siturile Natura 2000 suprapuse parțial – ROSCI0217 Retezat și ROSPA0084 Munții Retezat.